กระทรวงวัฒนธรรม พร้อมจัดกิจกรรมสวดมนต์ข้ามปีเสริมสิริมงคลทั่วไทย คาดมีผู้เข้าร่วมกิจกรรมกว่า 21 ล้านคน
กระทรวงวัฒนธรรม พร้อมจัดกิจกรรมสวดมนต์ข้ามปีเสริมสิริมงคลทั่วไทย คาดมีผู้เข้าร่วมกิจกรรมกว่า 21 ล้านคนนายอิทธิพล คุณปลื้ม รัฐมนตรีว่าการกระทรวงวัฒนธรรม กล่าวว่า จากการจัดกิจกรรมไหว้พระ 10 วัด สืบสิริสวัสดิ์ 10 รัชกาล เนื่องในเทศกาลส่งท้ายปีเก่า ต้อนรับปีใหม่ โดยร่วมกับองค์การขนส่งมวลชนกรุงเทพ ตั้งแต่วันที่ 28 ธันวาคม2562 ถึงวันที่ 1 มกราคม 2563 ได้รับรายงานว่า มีประชาชนสนใจเข้าร่วมกิจกรรมเป็นจำนวนมาก ดังนั้นจึงเพิ่มจำนวนรถบริการทั้งฝั่งพระนครและฝั่งธนบุรีจาก 12 คันเป็น 15 คัน ตั้งแต่เวลา 08.30 น.– 16.30 น.สำหรับในช่วงค่ำวันนี้ ที่จะมีการจัดกิจกรรมสวดมนต์ข้ามปี ถวายพระราชกุศล เสริมสิริมงคลทั่วไทย พ.ศ. 2563 ได้มอบหมายให้กรมการศาสนาและสำนักงานวัฒนธรรมจังหวัดทั่วประเทศประสานการทำงานกับวัดและสถานที่จัดงานทุกภูมิภาคมีศูนย์ปฎิบัติงานอำนวยความสะดวกประชาชนด้านต่างๆ จัดกิจกรรม โดยส่วนกลางที่บริเวณท้องสนามหลวงได้อัญเชิญพระบรมสารีริกธาตุจากพระบรมมหาราชวังมาประดิษฐานให้ประชาชนสักการะ เริ่มจัดกิจกรรมการแสดงทางวัฒนธรรมตั้งแต่เวลา 18.00 น.เป็นต้นไป จากนั้นเวลา 21.30 น. ประกอบพิธีต่อไฟพระฤกษ์ประทานของสมเด็จพระอริยวงศาคตญาณ สมเด็จพระสังฆราช สกลมหาสังฆปริณายก โดยมีสมเด็จพระมหารัชมงคลมุนี วัดไตรมิตรวิทยาราม เป็นประธานฝ่ายสงฆ์ เวลา 00.00 น.มีพิธีลั่นฆ้องชัย 9 ครั้งพร้อมกันทั่วประเทศ พระสงฆ์เจริญชัยมงคลคาถา พิธีถวายราชสักการะเบื้องหน้าพระบรมฉายาลักษณ์พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี กล่าวราชสดุดีถวายพระพรชัยมงคลและร้องเพลงสรรเสริญพระบารมี จนรุ่งเช้าวันที่ 1 มกราคม 2563 มีพิธีทำบุญตักบาตรพระสงฆ์ในเวลา 07.00 น. คาดว่าปีนี้จะมีประชาชนเข้าร่วมกิจกรรมกว่า 21 ล้านคนสำหรับผู้ที่เข้าร่วมกิจกรรมสวดมนต์ข้ามปี กรมการศาสนาได้จัดเตรียมหนังสือสวดมนต์และของที่ระลึกเพื่อมอบให้เป็นสิริมงคลแก่ตนเองและครอบครัวด้วย